На основу члана 19. став 1. тачка 3. и члана 21. став 1. Закона о јавној својини (“Сл. Гласник РС”, бр. 72 / 2011, бр. 88/2013, бр. 105/2014, бр. 104/2016-др.закон, бр. 108/2016, бр. 113/2017, бр. 95/2018, бр. 153/2020), и члана 40 став 1 тачка 38 Статута општине Чајетина (“Службени лист општине Чајетина” број 2 / 2019), Скупштина општине Чајетина, на седници одржаној 13. јуна 2022. године, донела је следећу

**ОДЛУКУ О УСТУПАЊУ ПРАВА КОРИШЋЕЊА И УПРАВЉАЊА НА ОБЈЕКТИМА И ЗЕМЉИШТУ ЗЛАТИБОРСКОМ ЕКО АГРАРУ ДОО ЧАЈЕТИНА**

**Члан 1.**

Општина Чајетина, као носилац ванкњижног права јавне својине на објектима и земљишту које користи Златиборски Еко Аграр ДОО Чајетина који се налази на територији општине Чајетина, уступа кориснику Златиборски Еко Аграр ДОО Чајетина , са регистрованим седиштем Чајетина, ул. Александра Карађорђевића бр. 6 , уписан у Регистар привредних субјеката Агенције за привредне регистре под матичним бројем 07353553, право коришћења на неодређено време за потребе обављања делатности за које је наведено привредно друштво и основано, на непокретности:

1. Објекат млекаре '' Наша Златка'' у Кривој Реци која се налази на катастраској парцели 802/30 КО Крива РЕка;
2. Земљиште опредељено за изградњу зграде Агро-техничког центра м на катастарској парцели 802/1 КО Крива Река;
3. Објекат управне зграде Привредног друштва за развој пољопривреде ''Златибосрко Его Аграр '' ДОО у Чајетини који се налазу на катастарској парцели бр. 1224/4 и делом на парцели 1224/81 КО Чајетина
4. Трактори, прикључне машине, прикључци и алатима набављеним за потребе Агро- техничког центра , од стране Општине Чајетина.

Општина Чајетина преноси на Златиборски Еко Аграр ДОО Чајетина и машине , прикључке и алате који буду набављени и после ступања на снагу ове одлуке , с тим да ће тачан попис свих ствари бити дефинисан одлуком Надзорног одбора.

Право коришћења и управљања које се овом Одлуком преноси обухвата:

1. Самостално право коришћења земљишта и објеката за потребе одржавања, редовног пословања и иступање и извршавање обавеза према запосленима, пословним партнерима и државним органима,

2. Инвестициона улагања, и набавку неопходне опреме за обављање делатности, могуће је вршити само уз претходну писмену сагласност оснивача- општине Чајетина,

1. Златиборски Еко Аграр ДОО Чајетина самостално располаже приходима оствареним обављањем делатности за потребе исплате зараде запослених, трошкове текућег пословања, одржавања, поправки, док је за инвестициона улагања неопходна претходна сагласност оснивача.

Оснивач - општина Чајетина је искључиви носилац права јавне својине на горе наведеним непокретностима и свим њеним деловима.

**Члан 2.**

На основу ове одлуке закључиће се уговор о међусобним односима, правима и обавезама Златиборски Еко Аграр ДОО Чајетина као корисника и општине Чајетина као оснивача и носиоца права јавне својине на непокретности и покретним стварима из члана 1 ове одлуке.

**Члан 3.**

Овом одлуком не преноси се право својине на стварима у јавној својини на којима оснивач - општина Чајетина овом одлуком преноси право коришћења и на основу ове одлуке не може се вршити било какав упис у јавним књигама о непокретностима и правима на њима.

Златиборски Еко Аграр ДОО Чајетина није овлашћен и не може располагати , отуђити , нити да непокретности и покретне ствари даље уступа на коришћење, без сагласности оснивача општине Чајетина.

**Члан 4.**

Ова одлука ступа на снагу даном доношења, а биће објављена у '' Службеном листу општине Чајетина'' .

***Образложење***

Златиборски Еко Аграр ДОО Чајетина обратио се општини Чајетина са предлогом за доношење одлуке о уступању права коришћења на објектима и земљишту као и на прикључним машинама које користе у свом редовном пословању.

Општина Чајетина као носилац јавне својине на објектима и земљишту је оснивач и једини члан у привредном друштву Златиборски Еко Аграр ДОО Чајетина које је подношењем захтева исказао потребу да му општина пренесе право коришћења због делатности које је основано.

Одлуком о оснивању привредног друштва са ограниченом одговорношћу коју је донела Скупштина општине Чајетина под бројем 02-59/11-01 од 23. јуна 2011. године основано је привредно друштво Златиборски Еко Аграр ДОО Чајетина .

Законом о јавној својини прописано је да:

- је општина носилац права јавне својине( члан 18),

- су корисници ствари у јавној својини, између осталих, и друштва капитала чији је оснивач јединица локалне самоуправе, на основу уговора закљученог на основу акта надлежног органа, а којим ствари нису пренете у својину тог друштва ( члан 19 став1 тачка 3),

- друштва капитала чији је оснивач јединица локалне самоуправе, која обављају делатност од општег интереса, користе непокретности које им нису уложене у капитал, а на основу посебног закона, оснивачког акта или уговора закљученог са оснивачем ( члан 21 став 1).

Статутом општине Чајетина број 02-84/2018-01 од 21.02.2019. године утврђена је надлежност Скупштине општине, између осталог, да

- одлучује о улагању ствари у јавној својини Општине и права у капитал јавног предузећа и друштва капитала чији је оснивач у складу са законом ( члан 40 став1 тачка 37),

- одлучује о преносу права коришћења на стварима у својини Општине, установама, јавним агенцијама и другим организацијама чији је оснивач општина ( члан 40 став1 тачка38).

Сходно свему наведеном, Скупштина општине Чајетина доноси одлуку као у изреци.

**СКУПШТИНА ОПШТИНЕ ЧАЈЕТИНА**

**Број: 46-19/2022-01 од 13. јуна 2022. године.**

**ПРЕДСЕДНИК**

**Скупштине општине**,

*Арсен Ђурић*